\*P/1966822\*

Na temelju Odluke o objavi Javnog poziva za sufinanciranje provedbe EU projekata na regionalnoj i lokalnoj razini za 2019. godinu KLASA: 402-07/19-02/1, URBROJ: 538-06-1-1/218-19-7 od 27. lipnja 2019., Ministarstvo regionalnoga razvoja i fondova Europske unije objavljuje

**J A V N I P O Z I V**

**za sufinanciranje provedbe EU projekata na regionalnoj i lokalnoj razini**

**za 2019. godinu**

1. **PREDMET JAVNOG POZIVA**

Predmet Javnog poziva je dodjela sredstava Programa sufinanciranja provedbe EU projekata na regionalnoj i lokalnoj razini (u nastavku teksta: Program) u skladu s uvjetima utvrđenim u Uputama za korisnike Javnog poziva za sufinanciranje provedbe EU projekata na regionalnoj i lokalnoj razini za 2019. godinu (u nastavku teksta: Upute za korisnike).

Sredstva Programa su bespovratna i namjenska, a usmjeravaju se za sufinanciranje provedbe EU projekata na regionalnoj i lokalnoj razini korisnicima koji imaju sklopljen Ugovor o dodjeli bespovratnih sredstava iz fondova Europske unije (u nastavku teksta: Ugovor o EU projektu).

Sredstva za provedbu Programa osigurana su u Državnom proračunu Republike Hrvatske za 2019. godinu i projekcijama za 2020. i 2021. godinu. Raspoloživi iznos sredstava koji se dodjeljuje u postupku Javnog poziva je 300.000.000,00 kuna (tristomilijunakunainulalipa).

1. **PRIHVATLJIVI KORISNICI**

Pravo podnošenja zahtjeva za sufinanciranje provedbe EU projekta imaju:

* jedinice lokalne i područne (regionalne) samouprave
* pravne osobe u većinskom vlasništvu ili suvlasništvu jedinica lokalne i područne (regionalne) samouprave (samo za svoje ime i za svoj račun)
* ustanove čiji su osnivači jedinice lokalne i područne (regionalne) samouprave

koje imaju sklopljen Ugovor o EU projektu u okviru:

* Operativnog programa Konkurentnost i kohezija, Operativnog programa Učinkoviti ljudski potencijali, Programa ruralnog razvoja i Operativnog programa za pomorstvo i ribarstvo za programsko razdoblje 2014.-2020.,
* Europske teritorijalne suradnje u kojima sudjeluje Republika Hrvatska (prekogranični, transnacionalni i međuregionalni programi) u programskom razdoblju 2014.-2020.,

te udovoljavaju ostalim uvjetima prihvatljivosti navedenim u točki 3. Uputa za korisnike (u nastavku teksta: Korisnici).

1. **PRIHVATLJIVA PODRUČJA SUFINANCIRANJA**

Prihvatljiva područja sufinanciranja su sva prihvatljiva područja za financiranje navedena u okviru programskih dokumenata za korištenje sredstava europskih strukturnih i investicijskih fondova u Republici Hrvatskoj u financijskom razdoblju 2014. - 2020. utvrđenih u Zakonu o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. - 2020. (Narodne novine, broj 92/14)

Sredstva se dodjeljuju isključivo radi sufinanciranja prihvatljivih troškova koje je Korisnik na temelju Ugovora o EU projektu dužan osigurati iz vlastitih izvora (učešće Korisnika) u provedbi EU projekta, vodeći pri tome računa o poštivanju načela izbjegavanja dvostrukog financiranja.

Kroz Program se mogu sufinancirati svi prihvatljivi troškovi provedbe EU projekata utvrđeni Ugovorom o EU projektu osim onih koji sadrže element državne potpore kako je ona definirana člankom 107. stavkom. 1. Ugovora o funkcioniranju Europske unije i koji podliježu pravilima o državnim potporama ili pravilima o potporama male vrijednosti (*de minimis* potpora).

Pravo na sufinanciranje učešća Korisnik ostvaruje samo za prihvatljive troškove vlastitog učešća u EU projektu ovjerene nakon 1. siječnja 2015. od relevantnog tijela u sustavu upravljanja i kontrole korištenja EU fondova u Republici Hrvatskoj nadležnog za kontrolu prihvatljivosti izdataka u okviru Ugovora o EU projektu.

1. **IZNOS I KRITERIJI SUFINANCIRANJA**

Udio sredstava za sufinanciranje provedbe EU projekta određuje se prema indeksu razvijenosti jedinice lokalne odnosno područne (regionalne) samouprave prema mjestu ulaganja za koja se dodjeljuju sredstva u skladu s Odlukom o razvrstavanju jedinica lokalne i područne (regionalne) samouprave prema stupnju razvijenosti (Narodne novine, broj 132/17), a prema kriterijima za utvrđivanje visine sufinanciranja.

Kada je Korisnik jedinica lokalne samouprave, pravna osoba u većinskom vlasništvu ili suvlasništvu jedinica lokalne samouprave ili ustanova čiji su osnivači jedinice lokalne samouprave, udjel u sufinanciranju učešća Korisnika iz sredstava Programa, što uključuje i učešće prihvatljivih partnera, će biti:

* 80% za EU projekt s područja I. i II. skupine jedinica lokalne samouprave
* 70% za EU projekt s područja III. i IV. skupine jedinica lokalne samouprave
* 60% za EU projekt s područja V. i VI. skupine jedinica lokalne samouprave
* 50% za EU projekt s područja VII. i VIII. skupine jedinica lokalne samouprave, osim Grada Zagreba.

Ukoliko se EU projekt provodi na području dvije ili više jedinica lokalne samouprave, za potrebe utvrđivanja udjela sufinanciranja učešća Korisnika iz sredstava Programa, uzima se skupina prema indeksu razvijenosti kojoj pripada jedinica lokalne samouprave na kojoj se provodi financijski najveći udjel aktivnosti EU projekta.

Kada je Korisnik jedinica područne (regionalne) samouprave, pravna osoba u većinskom vlasništvu ili suvlasništvu jedinica područne (regionalne) samouprave ili ustanova čiji su osnivači jedinice područne (regionalne) samouprave udjel u sufinanciranju učešća Korisnika iz sredstava Programa, što uključuje i učešće prihvatljivih partnera će biti:

* 80% za EU projekt s područja I. skupine jedinica područne (regionalne) samouprave
* 70% za EU projekt s područja II. skupine jedinica područne (regionalne) samouprave
* 60% za EU projekt s područja III. skupine jedinica područne (regionalne) samouprave
* 50% za EU projekt s područja IV. skupine jedinica područne (regionalne) samouprave i Grad Zagreb.

Ukoliko se EU projekt provodi na području dvije ili više jedinica područne (regionalne) samouprave, za potrebe utvrđivanja udjela sufinanciranja učešća Korisnika iz sredstava Programa, uzima se skupina prema indeksu razvijenosti kojoj pripada jedinica područne (regionalne) samouprave na kojoj se provodi financijski najveći udjel aktivnosti EU projekta.

Neovisno o Korisniku i području provedbe EU projekta:

* minimalna vrijednost zahtjeva za sufinanciranje provedbe EU projekta po pojedinačnom EU projektu ne smije biti manja od 50.000,00 kuna
* maksimalna vrijednost zahtjeva za sufinanciranje provedbe EU projekta po pojedinačnom EU projektu može iznositi 7.500.000,00kuna.

Broj EU projekata za koje Korisnik može podnijeti zahtjev nije ograničen, ali se iznos sredstava koji se može dodijeliti jednom Korisniku u okviru ovog Poziva ograničava na 15.000.000,00 kuna.

1. **ZAHTJEV ZA SUFINANCIRANJE PROVEDBE EU PROJEKTA SREDSTVIMA PROGRAMA I UPUTE ZA KORISNIKE**

Zahtjev za sufinanciranje provedbe EU projekta (u nastavku teksta: Zahtjev) se podnosi na propisanom obrascu ([*Obrazac 1\_Zahtjev\_2019*](https://razvoj.gov.hr/UserDocsImages/O%20ministarstvu/Pristup%20informacijama/Javni%20pozivi%20i%20natje%C4%8Daji/Obrazac%201_Zahtjev_za_sufinanciranje_provedbe_EU_projekata_010719.docx)) koji se nalazi na mrežnim stranicama Ministarstva regionalnoga razvoja i fondova Europske unije (u nastavku teksta: Ministarstvo) u rubrici Javni pozivi i natječaji ([*https://razvoj.gov.hr/javni-pozivi-i-natjecaji/1900*](https://razvoj.gov.hr/javni-pozivi-i-natjecaji/1900)).

Detaljne upute za podnošenje Zahtjeva objavljene su u Uputama za korisnike i nalaze se na mrežnim stranicama Ministarstva u rubrici Javni pozivi i natječaji ([*https://razvoj.gov.hr/javni-pozivi-i-natjecaji/1900*](https://razvoj.gov.hr/javni-pozivi-i-natjecaji/1900)*).*

Korisnik podnosi Zahtjev zajedno s dokumentacijom navedenom u točki 7.2. Uputa za korisnike ([*Upute za korisnike*](https://razvoj.gov.hr/UserDocsImages/O%20ministarstvu/Pristup%20informacijama/Javni%20pozivi%20i%20natje%C4%8Daji/2b_Upute%20za%20korisnike010719.docx)).

1. **NAČIN PODNOŠENJA ZAHTJEVA**

**Zahtjev sa svim priloženim dokumentima šalju se isključivo putem pošte, u zatvorenoj omotnici, preporučeno od 2. srpnja 2019. u 10:00:00 sati.**

Zahtjev se podnosi u originalnom primjerku i jednoj preslici u elektroničkom obliku.

**Ukoliko korisnik podnosi više zahtjeva obvezan je svaki zahtjev sa svim priloženim dokumentima poslati kao zasebnu pošiljku.**

Na vanjskom dijelu omotnice potrebno je istaknuti puni naziv i adresu podnositelja zahtjeva, s naznakom: „**Javni poziv za sufinanciranje provedbe EU projekata na regionalnoj i lokalnoj razini za 2019. godinu“ – NE OTVARATI!**

Zahtjev se šalje na sljedeću adresu:

**Ministarstvo regionalnoga razvoja i fondova Europske unije**

**Miramarska cesta 22**

**10 000 Zagreb**

1. **ROK ZA PODNOŠENJE ZAHTJEVA**

Zahtjevi se šalju isključivo preporučeno poštom **od 2. srpnja 2019~~.~~ u 10:00:00 do iskorištenja sredstava planiranih za 2019. godinu, a najkasnije do 15. prosinca 2019**. **u 12:00:00 sati**

Ako se sredstva predviđena za provedbu Programa utvrđena u točki I. ovog Poziva iskoriste prije 15. prosinca 2019., obavijest o tome će se objaviti na mrežnim stranicama Ministarstva [www.razvoj.gov.hr](http://www.razvoj.gov.hr) . Svi Zahtjevi koji budu poslani nakon dana objave obavijesti o zatvaranju Poziva na mrežnim stranicama Ministarstva bit će vraćeni podnositeljima Zahtjeva bez otvaranja.

1. **OBRADA ZAHTJEVA**

Postupak obrade zahtjeva utvrđen je u Uputama za korisnike ([*Upute za korisnike*](https://razvoj.gov.hr/UserDocsImages/O%20ministarstvu/Pristup%20informacijama/Javni%20pozivi%20i%20natje%C4%8Daji/2b_Upute%20za%20korisnike010719.docx)*)*

KLASA: 402-07/19-02/1

URBROJ: 538-06-1-1/218-19-8

Zagreb, 27. lipnja 2019.

**MINISTRICA**

**Gabrijela Žalac, dipl. oec.**